Smatra li predsjednica Kolinda Grabar-Kitarović očajnu demografsku situaciju u zemlji problemom, što ponavlja još od početka mandata, ili se ipak predomislila i zaključila da nemamo zbog čega brinuti? Odgovor na to pitanje pomalo je nejasan nakon što je u posljednja dva dana dala nekoliko kontradiktornih izjava o tom pitanju. Prvo je jučer, u prigodnom obraćanju na proslavi Dana državnosti, predsjednica demografski problem proglasila pitanjem svih pitanja.

Naglasila je da to nije pitanje bilo čijeg mandata niti problem jedne generacije, nego problem koji traži trajno sustavno, sveobuhvatno i postojano djelovanje svih društvenih snaga, od politike i gospodarstva, do kulture i vjerskih zajednica. Odmah potom je predsjednica dala intervju za Novu TV, u kojem je izjavila da iseljavanje iz zemlje nije tako strašna stvar.

”Kad je riječ o demografiji, puno sam o tome razmišljala. Naravno da mi je krivo da ljudi odlaze. S druge strane mi je drago ukoliko će se vratiti. Nama treba nova pamet, novo iskustvo, novo znanje, nova etika. Ovdje se vrtimo u krug jedno te istih starih lica”, kazala je gospođa Grabar-Kitarović. S obzirom na to da je na istoj manifestaciji demografiju proglasila „pitanjem svih pitanja” i nečim „što nije tako loša stvar”, jedino što je jasno jest da je predsjednica konzistentno nekonzistentna u svojim stavovima o tom pitanju.

Mirovinu će provesti u Hrvatskoj

Jednako zbunjuje i predsjedničino uporno odbijanje da se izjasni oko nove kandidature za mandat na Pantovčaku. O tome nije bila spremna govoriti jučer, kada je rekla da trenutno ne razmišlja o izborima i ne razmišlja o tome hoće li joj Škoro preoteti dio glasačkog tijela. „Ne bojim se ničega. Posla uvijek ima u svijetu. Kad vam se jedna vrata zatvore, druga se otvore”, kazala je. Na kraju, danas je predsjednica u Vukovaru odbila razgovarati o izborima ili drugim kandidatima, rekavši kako posla ima za one koji hoće raditi.

“Ja sebe vidim u Hrvatskoj. Često sam odlazila zbog školovanja i posla i uvijek sam se vraćala. Kako god moj život bude išao, mirovinu ću provesti u Hrvatskoj”, kaže predsjednica. Gospođa Grabar-Kitarović nije bila spremna razgovarati ni o tome čime će se baviti ako izgubi izbore. “To je hipotetsko pitanje i teško je na njega odgovarati. Voljela bih da se usredotočimo na to kako ljudi žive, kako da otvorimo radna mjesta, kako da vratimo mlade koji su otišli…”, kazala je.